กรมชลประทาน จัดจราจรน้ำในแม่น้ำชีและแม่น้ำมูล
กรมชลประทาน ติดตามและบริหารจัดการน้ำภาคอีสานอย่างต่อเนื่อง เร่งลดผลกระทบอุทกภัย

ดร.ทวีศักดิ์ ธนเดโชพล รองอธิบดีกรมชลประทาน เปิดเผยว่า จากการติดตามสถานการณ์น้ำในลุ่มน้ำทั่วประเทศ หลังเกิดฝนตกหนักในพื้นที่ภาคอีสานส่งผลให้ระดับน้ำในลำห้วยธรรมชาติและแม่น้ำต่างๆ โดยเฉพาะบริเวณลุ่มน้ำชี-มูล มีระดับน้ำเพิ่มขึ้นหลายแห่ง จนทำให้เกิดน้ำท่วมขังและน้ำเอ่อล้นตลิ่งเข้าท่วมพื้นที่ ปัจจุบัน 2 ส.ค. 61 มีพื้นที่ที่ได้ผลกระทบในจังหวัดยโสธร ร้อยเอ็ด อุบลราชธานี นครพนม และจังหวัดสกลนคร

จังหวัดยโสธร ลำน้ำลำเซบายเอ่อล้นเข้าท่วมพื้นที่ลุ่มต่ำการเกษตร 5 อำเภอ ได้แก่ อำเภอเมือง ไทยเจริญ ป่าติ้ว กุดชุม และอำเภอคำเขื่อนแก้ว มีพื้นที่ได้รับผลกระทบประมาณ 37,889 ไร่ ส่วนระดับน้ำมีแนวโน้มเพิ่มขึ้น โครงการชลประทานอำนาจเจริญ เร่งการระบายน้ำผ่านเขื่อนลำเซบาย พร้อมเฝ้าระวังและติดตามสถานการณ์น้ำที่ท่วมขังบริเวณดังกล่าวอย่างต่อเนื่อง

จังหวัดร้อยเอ็ดน้ำในลำน้ำยังไหลเข้าท่วมพื้นที่ริมน้ำ 2 ฝั่ง ในพื้นที่อำเภอเสลภูมิ ประมาณ 17,000 ไร่  ปัจจุบัน 2 ส.ค. 61 ระดับน้ำลดลง โครงการชลประทานร้อยเอ็ด เฝ้าระวังสถานการณ์น้ำ พร้อมนำรถ backhoe จำนวน 6 คัน รถบรรทุก 8 คัน ไปยังจุดเสี่ยงที่มีน้ำปะทะพนังกั้นน้ำ และเร่งระบายน้ำออกจากพื้นที่ลงสู่แม่น้ำชีตอนล่าง

จังหวัดอุบลราชธานี น้ำท่วมใน 7 อำเภอ ได้แก่ อำเภอนาตาล เขื่องใน  เขมราฐ โพธิ์ไทร โขงเจียม ดอนมดแดง และอำเภอตระการพืชผล  ประมาณ 270 ไร่  ปัจจุบัน 2 ส.ค. 61 ระดับน้ำบริเวณเหนือเขื่อนธาตุน้อยสูงกว่าระดับควบคุมซึ่งอาจส่งผลให้เกิดน้ำล้นตลิ่งบริเวณตำบลค้อทอง อำเภอเขื่องในได้ จึงขอให้ประชาชนในพื้นที่เสี่ยงภัยติดตามประกาศแจ้งเตือนสถานการณ์น้ำอย่างใกล้ชิด 

จังหวัดนครพนม น้ำท่วม 8 อำเภอ ได้แก่ อำเภอท่าอุเทน ธาตุพนม บ้านแพง เมืองโพนสวรรค์ ปลากปลา เรณูนครและอำเภอนาแก ประมาณ 128,098 ไร่ โครงการชลประทานนครพนม เร่งให้ความช่วยเหลือโดยติดตั้งเครื่องสูบน้ำจำนวน 3 เครื่องบริเวณอำเภอเมืองและเครื่องผลักดันน้ำบริเวณประตูระบายน้ำต่างๆ จำนวน 14 เครื่อง หากไม่มีฝนตกลงมาเพิ่มเติมในพื้นที่ คาดว่าสถานการณ์จะเข้าสู่ภาวะปกติภายใน 7 วัน

จังหวัดสกลนครน้ำท่วมขัง 4 อำเภอ ได้แก่ อำเภอเมือง โคกศรีสุพรรณ พรรณนิคมและอำเภอโพนนาแก้ว ประมาณ 9,000 ไร่ โครงการชลประทานสกลนคร ติดตั้งเครื่องสูบน้ำจำนวน 3 เครื่องบริเวณหนองสนม อำเภอเมือง 1 เครื่อง และบริเวณโรงบำบัดน้ำเสียสกลนคร 2 เครื่อง พร้อมติดตั้งเครื่องผลักดันน้ำจำนวน 6 เครื่อง บริเวณประตูระบายน้ำบ้านหนองบึงและบริเวณอำเภอโพนนาแก้ว เพื่อเร่งระบายน้ำออกจากพื้นที่ให้เร็วที่สุด

ทั้งนี้ กรมชลประทาน ได้จัดจราจรน้ำในแม่น้ำชีและแม่น้ำมูลด้วยการเปิดบานระบายน้ำของเขื่อนต่างๆ ในแม่น้ำชีทุกแห่ง ติดตั้งเครื่องสูบน้ำและเครื่องผลักดันน้ำในพื้นที่ที่เสี่ยงภัย เพื่อเร่งระบายน้ำจากแม่น้ำชีให้ไหลลงแม่น้ำมูลออกสู่แม่น้ำโขงโดยเร็ว พร้อมลดบานระบายน้ำเขื่อนราษีไศล จังหวัดศรีสะเกษ เพื่อชะลอน้ำจากแม่น้ำมูลและควบคุมไม่ให้เกิดผลกระทบบริเวณด้านเหนือเขื่อนราษีไศล หากปริมาณน้ำในแม่น้ำมูลที่ไหลมาจากจังหวัดนครราชสีมา บุรีรัมย์ และสุรินทร์ มีปริมาณมาก จะดำเนินการยกบานระบายน้ำขึ้นทันที เพื่อลดผลกระทบน้ำเอ่อล้นตลิ่งบริเวณด้านเหนือเขื่อน นอกจากนี้ ยังได้สั่งการให้โครงการชลประทานทั่วประเทศเตรียมพร้อมรับสถานการณ์น้ำตลอด 24 ชั่วโมง สำหรับพื้นที่ใดที่ต้องการความช่วยเหลือสามารถขอความช่วยเหลือไปยังโครงการชลประทานใกล้บ้านได้ตลอดเวลา